
„Hitető szerencse, nem kell ajánlásod”. A szerencse-toposz változatai Balassi Bálint, Rimay János és Zrínyi Miklós műveiben

Dolgozatomban elsősorban azt szeretném vizsgálni és bemutatni, hogy mennyire lehet termékeny egy adott toposz mentén összehasonlítani három neves költőnk műveit.
Munkámban ki szeretnék térni magára a toposz fogalmára, és értelmezésével kapcsolatos kutatásokra, retorikai definíciójához visszanyúlva az érvek fészkeként, forrásaként közelítem meg azt.
Mindhármuk költészetében megjelenik a szerencse valamilyen formában, ám amennyire hasonlatosak ezek az alakváltozatok, annyiban el is térnek egymástól.
A szerencse fontos motívum, kérdéskör Balassi Bálint, illetve tanítványa, Rimay János, és Zrínyi Miklós költészetében is.
Balassi Bálintnál, szemben tanítványával, sokkalta fontosabbak a reneszánsz eszmények. Balassi személyében egyszerre jelenik meg a lovag, a harcos, a költő és a vallásos ember. Ezen összetettsége figyelhető meg szerencséről alkotott képében.
Szerelmi költészetében gyakorta megjelenik a szolgálataiért szerencsével jutalmazó istennőalak, akit időnként kedvesével azonosít. 50. "Amelyben Juliát hasonlítja a szerelemhez, mely hasonlatosságot a Julia dicséretén kezdi el" c. versében pedig magát Júliát említi "jó szerencsés csillaga"- ként. Továbbá megjelenik a szerencse, mint maga a sors, a végzet, melyet még Isten sem irányíthat. A tanítvány, Rimay verseiben ezen emblémát tükrözve, s kiegészítve jeleníti meg magát a fogalmat. A szerencse forgandósága, ki-számíthatatlansága, állandó dinamikája ragadja meg. Nála szerencse nem egy pozitív állapot, hanem a hiánya negatív, ha jelen van, az nem annyira átütő, mint amikor nincs. Kesereg hiánya miatt, s óva int bennünket, hogy ne hagyatkozzunk rá, mert előbb-utóbb elhagy. Megjelenik a manierista világlátás a reneszánsz harmónia megbomlásával, a hit és ráció szembeállításával.
Zrínyi Miklós költészetében a szerencse Isten hatalma alá rendeltetett erőként is megjelenik. Ezen felül pedig Zrínyi jelmondata, a "Jó szerencse, semmi más" az antik sorsfelfogás intenzív jelenlétére is utal, egy kiszámíthatatlan, kormányozhatatlan erőre, amely az ember sorsát irányítja.



